दौराला बाईपास पर थाने के सामने मुजफ्फरनगर से आ रहा एक ट्रॉला अनियंत्रित हो गया और तीन फुट ऊंचे डिवाइडर को क्रास कर हाईवे के दूसरी तरफ मेरठ से आ रहे ट्रक से टकरा गया। टक्कर से ट्रक के अगले हिस्से के परखच्चे उड़ गए। ट्रक की तेल टंकी भी फट गई और पूरे हाईवे पर डीजल फैल गया। गनीमत रही कि आग नहीं लगी। इसी दौरान पीछे से आ रही एक कार भी इन दोनों वाहनों के चपेट में आ गई। दुर्घटना में कार में आगे बैठे मदनपाल पुत्र हरपूर सिंह निवासी वलीदपुर और ट्रॉला चालक की मौके पर ही मौत हो गई। ट्रॉला चालक की शिनाख्त नहीं हो सकी। जबकि कार में सवार वलीदमपुर दौराला निवासी अरविंद पुत्र चंद्रपाल, वेदपाल पुत्र चरणसिंह, संजीव पुत्र राजवीर, हरेंद्र पुत्र धूम सिंह और ट्रक का चालक नूरहसन बुरी तरह घायल हो गए। ट्रक चालक का पैर कट गया।